**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: KGO/36-1/2017.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2017. február 13-ai rendkívüli nyilvános ülésére**

**Tárgy:** Hévíz Város Önkormányzat 2017. évi költségvetésének megállapítása

**Az előterjesztő:** Papp Gábor polgármester

**Készítette:**  Szintén László közgazdasági osztályvezető

Kondákorné Farkas Erika pénzügyi ügyintéző

**Megtárgyalta:** Jogi- Ügyrendi, Szociális Bizottság,

Oktatási, Kulturális és Sport Bizottság,

Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**I.**

**Tárgy és tényállás ismertetése**

**A 2017. évi költségvetés indoklása**

**Tisztelt Képviselő-testület!**

# Az államháztartásról szóló 2011. évi CXCV. törvény 24.§ (3) és (4) alapján a jegyző által előkészített költségvetési rendelet-tervezetet a polgármester február 15-éig - ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybalépését követő negyvenötödik napig nyújtja be a képviselő-testületnek.

# A költségvetés előterjesztésekor a képviselő-testület részére tájékoztatásul a következő mérlegeket és kimutatásokat kell - szöveges indokolással együtt - bemutatni:

*a)* a helyi önkormányzat költségvetési mérlegét közgazdasági tagolásban, előirányzat felhasználási tervét,

*b)* a többéves kihatással járó döntések számszerűsítését évenkénti bontásban és összesítve,

*c)* a közvetett támogatásokat - így különösen adóelengedéseket, adókedvezményeket - tartalmazó kimutatást, és

*d)* a költségvetési évet követő három év tervezett bevételi előirányzatainak és kiadási előirányzatainak keretszámait főbb csoportokban, és a tervszámoktól történő esetleges eltérés indokait.

Az államháztartásról szóló 2011. évi CXCV. törvény 23. § (2) bekezdése szerint a költségvetési rendeletben be kell mutatni a költségvetési bevételi és kiadási előirányzatokat kötelező feladatok, önként vállat feladatatok, valamint állami (államigazgatási) feladatok szerinti bontásban.

A Magyarország helyi önkormányzatairól szóló 2011. évi CLXXXIX. törvény 10. § (3) bekezdése szerint az önkormányzat - a törvényben meghatározott esetekben - az állammal kötött külön megállapodás alapján elláthat állami feladatokat. Önkormányzatunk ilyen megállapodással nem rendelkezik, így ebben az értelemben állami feladatot nem lát el. Törvényi kötelezettségünknek kívánunk eleget tenni azzal, hogy a bevételeknél és kiadásoknál az előirányzatok bontva vannak a kötelező és nem kötelező feladatellátásra. A törvény a kötelező feladatellátás mértékét arányait egyes területeken nem szabályozza, arról a képviselőtestület dönthet.

A kötelező és önként vállalt feladatok ellátását a kapcsolódó állami támogatások és átengedett bevételek nem fedezik. A feladatok ellátását az önkormányzat saját bevételeiből, elsősorban közhatalmi, valamint működési bevételeiből, az egyéb államháztartáson belüli támogatási bevételekből és az államháztartáson kívülről történő pénzeszköz átvételekből származó összegekkel biztosítja.

**Bevételek**

2017. évi bevételi előirányzatok összege 2.896.242 ezer Ft.

***Költségvetési bevételek*** tervezett összege 2.325.042 ezer Ft, mely a működési és a felhalmozási bevételek tervezett együttes összege.

**A működési pénzforgalmi bevételek** tervezett összege 2.322.172 ezer Ft.

Az Önkormányzat bevételeként jelenik meg a *működési támogatások* tervezett összege, mely 708.910 ezer Ft. (2016. évi eredeti költségvetés 992.732 ezer Ft állami támogatással számolhatott, mely természetesen év közben módosult a mutató számok módosulása miatt.)

Az állami támogatásként tervezhető összegét a Magyarország 2017. évi központi költségvetéséről szóló 2016. évi XC. törvény határozza meg. A törvény, 2. számú mellékletében tartalmazza a helyi önkormányzatok általános működésének és ágazati feladatainak támogatására megállapított támogatási fajtákat és mértékeket.

Költségvetési rendelet-tervezetünk készítése idején már megtörtént az állami támogatás összegének megállapításához szükséges igény- illetve mutatószám felmérés, illetve a támogatás forintosítása.

Az önkormányzatunk *működésének és ágazati feladatainak elvégzéséhez megállapított állami támogatás* összege 708.910 ezer Ft.

Ezen belül a következőképpen alakulnak az egyes támogatások:

Települési önkormányzatok működésének támogatásá*ra tervezett összeg 482.669 ezer Ft.*

*Az önkormányzati hivatal támogatása* az előző évhez képestcsökken. A fajlagos támogatási összeg nem változott, azonban a 2016. január 1-i lakosság szám csökkent az előző évhez képest. A korábbi, 2015. január 1-i 4.837 fős lakosságszám lecsökkent 4.774 főre.

A települési önkormányzatok működését támogató állami támogatások része még a zöldfelület-gazdálkodással kapcsolatos feladatok, a közvilágítás, a közutak és a köztemető fenntartásának, valamint az egyéb önkormányzati feladatok támogatása. Utóbbi támogatások fajlagos összege nem változott 2016. évhez képest.

Az üdülőhelyi feladatok támogatása jelentősen csökkent, mivel a támogatás fajlagos összege a korábbi évek 1,55 Ft/idegenforgalmi adóbevétel mértékről 1 Ft-ra csökken. 2017. évben a 2015 évben beszedett idegenforgalmi adóbevétel után kapják a települési önkormányzatok az üdülőhelyi feladatok támogatását. A támogatás összege elvi összege 475.441 ezer Ft.

A települési önkormányzatok működésének támogatását csökkenti a beszámítás, melyet az 1 főre jutó - iparűzési adóalapból számított - adóerő-képesség határoz meg. Az adóerő-képesség emelkedése miatt, 2017. évre a beszámítás miatti támogatáscsökkentés mértéke a korábbi 105%-ról, 110 %-ra emelkedik. A támogatás elvonás összege **124.699 ezer Ft.**

(**Az elvonás miatt a 2016. évi beszámítással csökkentett üdülőhelyi támogatás összege 678.285 ezer Ft volt. A 2017. évi üdülőhelyi támogatás beszámítással csökkentett összege 398.031 ezer Ft – előző évhez képest 280.254 e Ft a csökkenés**.)

*Települési önkormányzatok egyes köznevelési feladatainak támogatása* 83.547 ezer Ft.

Ez a támogatási csoport az óvodai gyermeklétszám alapján elismert pedagógusok, illetve a munkájukat segítők bér- és járuléktámogatását, az óvoda működtetésére vonatkozó támogatást és a minősített pedagógusok kiegészítő támogatásait tartalmazza. Fajlagos támogatási összegek - pedagógusok bértámogatását, és a minősített pedagógusok kiegészítő támogatását kivéve - nem módosultak. Az óvodapedagógusok átlagbérének és közterheinek támogatására meghatározott támogatás fajlagos összege 4.469.900Ft/fő/évre emelkedett. A minősített pedagógusok kiegészítő támogatásának fajlagos összege 418.900Ft/fő/év-re növekedett.

Települési önkormányzatok *szociális gyermekjóléti és gyermekétkeztetési feladatainak támogatása* 137.252 ezer Ft. Az e csoportba tartozó támogatási jogcímek fajlagos összegei kevés kivétellel változatlanok.

A házi segítségnyújtás támogatása átszervezésre került. A Szociális törvény 63. §. (3) illetve (4) bekezdésének megfelelően, a házi segítségnyújtáson belül elkülönül a szociális segítés és a személyi gondozás. A szociális segítés támogatásának fajlagos összege 25.000 Ft/fő/év. A személyi gondozás támogatásának fajlagos összege 210.000 Ft/fő/év. A szociális segítés esetében 15 fő után, személyi gondozás esetében 35 fő után igényeltük a támogatást.

A bölcsődében foglalkoztatott felsőfokú kisgyermeknevelők béréhez adott támogatás fajlagos összege 1.508.760 Ft/számított létszám/év. A támogatás szempontjából figyelembe vehető felsőfokú végzettségű kisgyermek nevelők létszáma 2 fő.

A gyermekétkeztetés és az időskorúak tartós szakosított ellátásának üzemeltetési támogatását, a szociál- és nyugdíjpolitikáért felelős miniszter, az államháztartásért felelős miniszter és a helyi önkormányzatokért felelős miniszter megállapította. A támogatások összegei az 1/3 mellékletben tételesen szerepelnek.

*Települési önkormányzatok kulturális feladatainak támogatása* esetében a nyilvános könyvtári és közművelődési feladatok támogatása továbbra is lakosságszám arányosan jár. 2017. évi összege 5.442 ezer Ft. A támogatás fajlagos összege nem változott. 2016. évhez képest jelentkező támogatás csökkenést, a lakosságszám csökkenése okozza.

A könyvtári érdekeltségnövelő támogatás összege - melyet az előző évi könyvtári állománygyarapításra fordított összeg szerint állapítanak meg - 2017. évre még nem ismert.

Magyarország 2017. évi központi költségvetéséről szóló 2016. évi XC. törvény 2. számú melléklete V. fejezetében foglalkozik a beszámítással, kiegészítéssel. Ahogy azt már a település-üzemeltetési támogatásoknál elmondtuk, a 2015. évi - 1 fő-re jutó iparűzési adóalap 60.443 Ft/fő - adóerő-képesség alapján számított támogatás csökkentés, 124.699 ezer Ft támogatás elvonással érinti önkormányzatukat. ( A beszámítás összege a múlt évben 116.789 ezer Ft volt.) A 2017. évre vonatkozó költségvetési törvény a beszámításnál új elvonási formával bővült, ez a *szolidaritási hozzájárulás*.

Ez az elvonás nem érinti önkormányzatunkat.

*Egyéb működési célú támogatások bevételei Államháztartáson belülről:* 2017. évi tervezett összege 52.648 ezer Ft.

Önkormányzatnál Áht-belülről átvett támogatásként terveztük a 2016. decemberi és a 2017. január-november közötti időszak *bérkompenzáció*jának összegét, összesen 11.842 ezer Ft összegben. Az állami támogatás összegét évközben, havonta utalja a Magyar Államkincstár. Szintén átvett pénzként terveztük a *szociális tüzelőanyag ellátás kiegészítő támogatásának* várható összegét, 500 ezer Ft-ot. A támogatás 2017. évközben igényelhető a 2016. évi XC. tv. 3. melléklete alapján.

Gyermekvédelmi kedvezmény tervezhető összege továbbra is évi 5.800 Ft/fő. Az Erzsébet-utalvány formájában nyújtott támogatásra tervezett előirányzat 350 ezer Ft.

15.000 ezer Ft támogatási összeget terveztünk a „Hévíz – Gyógy tó kifolyóvíz hőszivattyús energiahasznosítása” projekt tervezési feladatainak támogatására.

*Önkormányzatunk feladat-ellátási szerződés keretében biztosítja az orvosi ügyeleti ellátást Hévíz és további 4 település számára. Ezek a települések: Alsópáhok, Felsőpáhok, Nemesbük és Zalaköveskút. Az önkormányzatoktól átvett támogatás tervezett összege 5.065 ezer Ft.*

*2017. január 1. napjától a gyepmesteri szolgáltatás átszervezésre került. Önkormányzatunk részére a kötelezően ellátandó feladatot, feladat-ellátási megállapodás alapján, a Gazdasági Ellátó Szervezet Keszthely végzi.*

Teréz Anya Szociális Integrált Intézménynél az Áht-n belülről átvett támogatás tervezhető összege 19.891 ezer Ft. Az előirányzat tartalmazza a Társadalom Biztosítási Alaptól orvosi ügyeletre, védőnői ellátásra és iskola-egészségügyi ellátásra várható támogatás összegét.

*Közhatalmi bevétel* tervezett összege az Önkormányzat költségvetésében jelenik meg, mely 1.225.320 ezer F. Adónemenkénti részletezését a 1/4. melléklet tartalmazza. 2017. évre egyik helyi adó esetében sem változik az adómértéke. Nem változott a központi adó átengedés aránya sem. Gépjárműadó esetében az önkormányzatok továbbra is a beszedett adó 40%-át kapják meg.

*Működési bevétel* önkormányzat és intézményei szintű tervezett mértéke 335.294 ezer Ft. Itt került megtervezésre a szolgáltatások nyújtásából, tárgyi eszköz bérbeadásból származó bevételek, a közvetített szolgáltatások ellenértékéből, a tulajdonosi bevételekből, ellátási díjakból, kamatbevételekből, biztosítói kártérítésekből és egyéb működési bevételekből származó összegek.

Intézményenkénti működési bevételek összegét az intézmények pénzügyi mérlegei tartalmazzák ( a 2/1.;2/1/1.; 3/1.; 3/2.; 3/3.; 3/4. mellékletek)

**Felhalmozási pénzforgalmi bevételek** tervezett összegeként 2.870 ezer Ft előirányzat került kialakításra.

Ez az összeg az Önkormányzatnál *Áht-n kívülről átvett felhalmozási pénzeszközként* jelenik meg. A lakosságnak és az önkormányzat és intézményei dolgozóinak – az évek során - lakásépítés és felújítás céljára nyújtott kamatmentes kölcsön törlesztéséből származó bevétel kerül tervezésre a 8. melléklet szerint.

**Finanszírozási bevételek** tervezett összege 571.200 ezer Ft. Ez az összeg az előző évi költségvetési maradvány igénybevételének tervezett összege. Az előirányzat a 2016. évi zárszámadás elkészítése és Képviselő-testületi elfogadása után, 2017. évi költségvetési rendelet-módosítás útján pontosításra kerül.

**Kiadások**

2017. évre tervezett kiadási előirányzatok összege – azonosan a bevételi előirányzattal - 2.896.242 ezer Ft.

***Költségvetési kiadások*** előirányzott összege 2.869.155 ezer Ft.

***Működési pénzforgalmi kiadások*** tervezett összege 2.411.614 ezer Ft.

Valamennyi intézmény esetében elmondható a kiadások összeállítása során a hatékony, takarékos gazdálkodásra törekedtek. A bevételek csökkenésével arányosan lehetőség szerint csökkenteni kellet a működési kiadásokat. A személyi juttatások előirányzatainak kidolgozásakor figyelembe vettük a kötelező legkisebb munkabér és a garantált bérminimum megállapításáról szóló 430/2016. (XII. 15.) Kormányrendelet valamint a 2017. évi bérkompenzációról szóló 432/2016. (XII. 15.) Kormányrendelet előírásait.

Személyi juttatások tervezett előirányzata 827.105 ezer Ft. A személyi kiadások között tervezésre kerültek valamennyi intézmény esetében a 2017. évi soros előrelépések, a dolgozókat megillető jubileumi jutalmak, valamint a felmentési illetmények. Minden érintett dolgozó munkába járásához rendelkezésre áll a szükséges forrás. Jogszabályi előírásoknak megfelelően biztosított minden intézmény költségvetésében a minimálbérre (127.500 Ft/hó) történő kiegészítés, bérkompenzáció és a szakképzett dolgozók esetében garantált illetményre (161.000 Ft/hó) történő kiegészítés. Szociális intézménynél a személyi juttatások előirányzata tartalmazza az összevont szociális ágazati pótlék és a kiegészítő ágazati pótlék összegét is.

**A minimálbér és a garantált bérminimum módosulása miatt a személyi juttatások önkormányzat és intézményei szintű előirányzata meghaladja az előző év eredeti költségvetésében tervezett összeget. A bevételeknél részletezett összesen 404.953 e Ft csökkenés és a bérminimum változásából fakadó kiadás növekedése az Önkormányzattól független trendek miatt alaposan átrajzolják az eddigi költségvetést, illetve előre vetíti a közép hosszú távon Önkormányzati működés változásait is**.

Önkormányzat esetében 1 fővel kevesebb a tervezett létszám, mint 2016. év elején, mert november 1. napjával a római kori romok gondnoka átkerült a Művelődési intézmény létszámába.

A Polgármesteri Hivatalnál a 2016. évhez képest 2017. március 1-től 10 fővel csökken a 2017. évi létszám, mivel a megüresedett álláshelyek leépítésre kerülnek. Ezen belül március 1. napjától három és fél fő GAMESZ-hez kerül átszervezésre. A létszám csökkenéssel párhuzamosan csökken a tervezett személyi juttatás.

GAMESZ személyi juttatási előirányzata nem tartalmazza az alapfokú és középfokú oktatási intézményeknél dolgozó technikai személyzet bérét. Létszáma 2017. január elsejével 12 fővel csökken.

A Brunszvik Teréz Napközi Otthonos Óvoda személyi juttatása tartalmazza a nyugdíjba menő dolgozók felmentési illetményeit.

2017. évben nem módosul a cafetéria juttatás éves összege, mely továbbra is bruttó 200.000 Ft/fő/év. Ugyanakkor változtak a felhasználás választható jogcímei.

Munkaadót terhelő járulékok és szociális hozzájárulás tervezett összege 210.964 ezer Ft. 2017. évtől módosult a szociális hozzájárulási adó mértéke, mely 22%-ra csökkent. Az előirányzat tervezése során a jogszabályi változás figyelembevételre került.

Dologi kiadások tervezett előirányzata 896.084 ezer Ft. Az előirányzat kialakításánál a takarékos gazdálkodás szempontját tartották szem előtt az intézmények.

Az Önkormányzat esetében a működési kiadások, feladatokra lebontott előirányzatait a 2/2 melléklet mutatja be. Intézmények esetében az intézményi pénzügyi mérlegekből látható a tervezett kiadási előirányzat.

Működési célú támogatások előirányzott összege 344.110 ezer Ft, melyből az államháztartáson belülre átadott támogatás előirányzat 60.342 ezer Ft, az államháztartáson kívülre átadott támogatás előirányzata 283.768 ezer Ft. Az előirányzat támogatott szervezetenkénti bontását az 1/7. melléklet tartalmazza.

Elvonások, befizetések tervezett összege 84 ezer Ft, mely a 2016. IV. negyedévi szociális ágazati pótlék elszámolása során keletkezett visszafizetendő támogatás összege.

Működési tartalék tervezett összege 19.067 ezer Ft. Ez az önkormányzati kinevezett dolgozók juttatására tervezett előirányzat. Előző évekhez képest az előirányzott összeg alacsony. A 2016. évi zárszámadásban majdan megállapításra kerülő költségvetési maradvány és a jelen költségvetési tervezetben kimutatott előző évi maradvány igénybevétel közötti különbözetből szükséges az előirányzat megemelése.

***Felhalmozási pénzforgalmi kiadások*** tervezett összege 457.541 ezer Ft.

Beruházások tervezett összege 403.657 ezer Ft, a felújítási előirányzat összege 28.454 ezer Ft.

Önkormányzat esetében minkét előirányzatnál - a gép, berendezés beszerzés és az informatikai eszköz beszerzés kivételével – java részt a 2016. évről áthúzódó felhalmozási jogcímek kerültek tervezésre. Sok esetben várva a benyújtott pályázati anyagok elbírálását.

Beruházások esetében 4 új jogcím került kialakításra:

Az immateriális javak esetében egy új gazdasági honlap kialakításához 3. 000 e Ft + Áfa előirányzatot terveztünk.

Közép-keleti városrész csapadékelvezetés tervezésére 10.000 ezer Ft + Áfa előirányzat lett kalkulálva. Az előirányzat magában foglalja a Dr. Babocsay – Szabó Lőrinc – Zrínyi utcai terület csapadékelvezetési rendszerének terveztetéséhez szükséges fedezetet.

Új parkoló helyek kialakításához előzetes terv készítése szükséges. Az e célra tervezett előirányzat 3.000 ezer Ft + Áfa összegű.

Zrínyi utca külterületi szakaszának közmű- és zöldfelület tervezésére elkülönített előirányzat 12.598 ezer Ft + Áfa.

Államháztartáson kívüli felhalmozási célú támogatás tervezett összege 28.454 ezer Ft.

Az előirányzat tartalmaz a Sportkör részére biztosított TAO pályázati önrész összegét, továbbá az egyéb szálláshelyek minőségfejlesztési támogatására elkülönített 16.000 ezer Ft keret átadását - a fizetővendéglátással foglalkozók által beadott pályázatokat elbíráló szervezet részére.

1.000 ezer Ft a Római katolikus Egyház részére tervezett felhalmozási támogatás.

A felhalmozási kiadások részletes - intézményenkénti és felhalmozási célonkénti - tervezését az1/8. melléklet tartalmazza.

**Finanszírozási célú kiadás:**

A Magyar Államkincstár nettó finanszírozás keretében 2016. december 20-át követően kiutalta a 2017. évi állami támogatás előlegét. A kincstár a január 5-éig esedékes járandóságok fedezetének biztosítása érdekében megelőlegezte az önkormányzatot megillető 2017. évi állami támogatás 4%-át, mely 27.087 ezer Ft. A 2017. évi költségvetésben a megelőlegezést vissza kell vezetni.

**Létszám**

Az Önkormányzat és intézményei létszámkerete 2017. január 1-napjval 231 főre csökken.

Az *Önkormányzat létszámkerete* 6 fő. Mint azt korábban már leírtuk a „római kori romterület” gondnoka 2016. november 1. napjától áthelyezésre került a művelődési intézmény létszámába.

*Polgármesteri Hivatal*nál a 2016. évi létszám 48 főről, 38 főre csökken 2017. március 1-jével.

*GAMESZ* létszámkerete 2017. január 1. napjával, 12 fővel csökken. A Klebelsberg Központ átveszi az önkormányzattól az oktatási intézmények működtetését. Emiatt a működéshez szükséges technikai személyzet is kivezetésre kerül a GAMESZ közalkalmazotti állományából. Március 1. napjával a korábban a Polgármesteri Hivatal létszámába tartozó takarító személyzet (2,5 fő) áthelyezésre kerül a GAMESZ közalkalmazotti létszámába, tovább növeli a létszámot ettől az időponttól a hivataltól átszervezett 1 fő gondnok.

*Brunszvik Teréz Napközi Otthonos Óvoda* létszámkerete 2017. évben nem változik. Az év második felében várhatóan 3 fő pedagógus és 1 fő pedagógusok nevelőmunkát segítő személyzet (dada) tölti felmentési idejét. A létszám azonban még nem változik.

TASZII létszámkerete nem változik, továbbra is 62,5 fő. Ezen belül 2017. 01.01-től 1 fővel módosul a házi segítségnyújtás létszáma előző évhez képes, 7 főre csökken. A központi igazgatás létszáma 4 főről, 5 főre módosul.

**Közvetett támogatások**

Közvetett tervezett összege 171.575 ezer Ft.

A közvetett támogatások nyújtásának jogcímenként részletezett összegét a költségvetési tábla 7. számú melléklet tartalmazza. A kimutatás elkészítéséhez a vagyoni típusú adók esetében a 2016. évi támogatások adatai rendelkezésre álltak. Az iparűzési adó kedvezmény megállapításához csak a 2015. év ad teljes képet.

2017. évben várhatóan 171.575 ezer Ft a közvetett támogatás nyújtására kerül sor. Ebből az összegből 169.673.ezer Ft-ot képvisel az építményadó esetében: a lakás, üdülő, egyéb építmény, 100 %-os adókedvezménye, melyet az állandó lakhellyel rendelkező magánszemélyek részére - 3.108 db adótárgy után, 276.180 m2-re vonatkozóan - biztosít az önkormányzat.

Az iparűzési adónál tervezett adókedvezmény 336 adóalany esetében 1.676 ezer Ft.

Az adózás rendjéről szóló 2003. évi XCII. tv figyelembe vételével méltányosságból származó kedvezmény kalkulált összege 226 ezer Ft.

Tisztelt Képviselő-testület!

Az előterjesztésben részletesen bemutatott számok és adatok pontosan alátámasztják azt, hogy a 2017. évi költségvetés összeállítása az állami támogatáspolitika változása miatt milyen mértékben érinti hátrányosan Hévíz Város Önkormányzatát. Az előterjesztés és a 2017. évi költségvetés tervezett összeállítása során alapos mérlegelés az igények pontos felülvizsgálata és a jövőre vonatkozó megoldás szándéka alakította ki az előirányzatokat.

A 2017. évi költségvetés összeállítása során kiemelt cél volt, hogy az önkormányzati feladatellátás annak ellátási színvonalának csökkentése nélkül finanszírozható legyen. Ezt jelentősebb megvonások nélkül a 2016. évi pénzmaradvány igénybevételével lehet biztosítani. Ahhoz, hogy a város által elhatározott fejlesztéspolitika a folyamatban lévő európai uniós pályázati fejlesztések megvalósítása reális cél maradjon, az elkövetkező években javasolt felül vizsgálni az önkormányzat által kötelezően ellátandó feladatok ellátási színvonalát, továbbá az önkormányzat által önként vállalt feladatokat, valamint azok ellátásának színvonalát, az önkormányzat által folytatott támogatáspolitikát. Ennek keretében külön vizsgálni indokolt az intézmények feladatellátását, a város létszámpolitikáját. Mindezeket annak érdekében, hogy az önkormányzat működési kiadásai egy 2-4 éves idő intervallumon belül a jelenlegi állami támogatási rendszerhez minél jobban igazodjanak. Végig kell gondolni elsősorban nyugdíjazások miatt megüresedő állások betöltésének szükségességét. Azonban csak a kiadások csökkentésével vélelmezhetően nem lehet célt érni, hiszen a város joggal igényli azt, hogy továbbra is dinamikusan fejlődjön. E fejlődés forrása elsősorban a pályázatok lehetőségeiből adódik, másik oldalról pedig meg kell vizsgálnunk azokat a területeket, ahol az önkormányzat szolgáltatásainak felülvizsgálatával többlet bevételeket érhet el. Szintén felül kell vizsgálni az adópolitikában a helyi adóztatásban rejlő lehetőségeket, tartalékokat. Indokolt átgondolni, elsősorban a fejlesztéspolitika forrásainak biztosítása érdekében az önkormányzati vagyonban rejlő tartalékok feltárását, javasolt száma venni azokat az ingatlanokat, amelyek értékesítése szóba kerülhet, ugyanígy át kell tekinteni a bérleti díjak emelhetőségét, és vizsgálni javasolt az önkormányzati tulajdonú gazdasági társaságokban rejlő lehetőségeket. Annak érdekében, hogy az ingatlan vagyon hasznosíthatósága, értékesíthetősége megalapozásra kerüljön, indokolt lenne ezen ingatlanok piaci értékének előzetes meghatározása, ezekre vonatkozó értékbecslések elkészítése. Az értékelésre kijelölt ingatlanok listájának meghatározását követően kerülhetne sor az értékbecslésre, majd annak ismeretében lehet érdemben átgondolni, hogy egyáltalán az értékesítés, mint bevétel növelő lehetőség, szóba jöhet-e. Ennek megvalósítása érdekében a konkrét ingatlanok jelenlegi meghatározása nélkül a költségvetésben forrást terveztünk. A fejlesztéspolitika forrásaként a fejlesztési hitel felvételének lehetősége, mint kidolgozandó alternatíva is szóba kerülhet.

A beterjesztett 2017. évi költségvetés stabil és biztos működés feltételeit teremti meg, de a jövő érdekében a fentiek fényében mindenképpen indokolt a következő évek költségvetésének megalapozásához szükséges intézkedésének végrehajtásához fokozatos lépések megkezdése.

**Rendelet részletes indoklása:**

1. § A költségvetés szerkezetét határozza meg és, hogy kire terjed ki a hatálya.
2. §. Az Áht. előírásainak megfelelően meghatározza a költségvetés címrendjét.
3. § . Az Önkormányzat bevételének fő összegeit rögzíti a megfelelő hivatkozási helyek megjelölésével.
4. § Az Önkormányzat kiadásait rögzíti a megfelelő hivatkozási helyek megjelölésével.
5. § Az Áht. előírásainak megfelelően a kiemelt előirányzatokat határozza meg, és tartalmazza a működésre és a felhalmozási kiadásokra vonatkozó mellékletek megjelölését.
6. § Az Önkormányzat és a Hévízi Polgármesteri Hivatal bevételi és kiadási fő összegét rögzíti.
7. § A GAMESZ bevételi és kiadási fő összegét rögzíti.
8. § A Brunszvik Teréz Napközi Otthonos Óvoda bevételi és kiadási fő összegét állapítja meg.
9. § A Gróf I. Festetics György Művelődési Központ bevételi és kiadási fő összegét állapítja meg.
10. § A Teréz Anya Szociális Integrált Intézmény bevételi és kiadási fő összegét állapítja meg.
11. § A költségvetési szervek 2017. január 1-ei létszámkeretét állapítja meg.
12. § A rendelet szabályozza a költségvetési szerveknél foglalkoztatottak cafetéria összegét bruttó 200.000,- Ft-ban.
13. § A több éves kihatással járó kötelezettségeket állapítja meg.
14. § A költségvetési maradvány feletti jogokat és a felhasználás módját szabályozza.
15. § Rögzíti a költségvetés végrehajtásának szabályait.
16. § Meghatározza a költségvetési szervek gazdálkodására vonatkozó szabályokat.
17. § Pályázatok benyújtásával kapcsolatos tájékoztatási kötelezettségeket rögzíti.
18. § Megállapítja a GAMESZ és a Gróf I. Festetics György Művelődési Központ dologi kiadásokon belül meghatározott célra biztosított előirányzatait és elszámolásuk rendjét.
19. § Szabályozza a költségvetési szervek saját hatáskörben végrehajtott előirányzat módosításával kapcsolatos tájékoztatási kötelezettségét.
20. § Szabályozza a költségvetési szerv vezetőjének kötelezettségét a szolgáltatások díjemelésével kapcsolatban.
21. § Megállapítja a Polgármester hatáskörét.
22. § Rögzíti, hogy tárgy évben mely banknál vezetett számlákon bonyolódhat pénzforgalom.

23-24. § A követelések, kintlévőségek nyomon követéséről és arról való lemondás lehetőségeit taglalja.

25-26. § az egyes eljárások sajátos szabályait állapítja meg.

27-28. § vegyes rendelkezéseket állapít meg.

Tisztelt Képviselő-testület!

Kérem, az előterjesztést megvitatni, és a rendeleti javaslatot elfogadni szíveskedjenek! A döntés minősített szótöbbséget igényel.

**Adósságot keletkeztető ügyletek**

Az államháztartásról szóló 2011. évi CXCV törvény 29/A §-a szabályozza, hogy az önkormányzat a költségvetési rendelet elfogadásáig, határozatban állapítja meg a saját bevételeinek és adósságot keletkeztető ügyleteiből eredő fizetési kötelezettséget a költségvetési évet követő három évre várható összegét.

Magyarország gazdasági stabilitásáról szóló 2011. évi CXCIV törvény 45. § (1) bekezdése a) pontja felhatalmazása alapján kiadott jogszabályban meghatározottak szerinti saját bevételeinek, valamint a Stabilitási tv. 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét. Az Önkormányzatnak ez évet és következő három évet terhelően nincs hitele, váltó, lízing, halasztott fizetési és kezességvállalásból eredő fizetési kötelezettsége. A határozati javaslat, így a jogszabály által előírt időszakra, a saját bevételeket tartalmazza.

A döntés egyszerű szótöbbséget igényel

**II.**

**Határozati javaslat**

1. Hévíz Város Önkormányzatának Képviselő-testülete az önkormányzat saját bevételeinek és az adósságot keletkeztető ügyleteiből eredő fizetési kötelezettségeinek a 2017. évi költségvetési évet követő három évre várható összegét az alábbiak szerint állapítja meg:

adatok ezer Ft-ban

|  |  |  |  |  |  |
| --- | --- | --- | --- | --- | --- |
| Megnevezés | Sor- szám | Tárgy év  2017. | Saját bevétel és adósságot keletkeztető ügyletből eredő fizetési kötelezettség a tárgyévet követő | | |
|  |  |  | 1. évben | 2. évben | 3. évben |
| Helyi adók | 01 | 1.194.000 | 1.194.000 | 1.194.000 | 1.194.000 |
| Osztalékok, koncessziós díjak | 02 | 0 | 0 | 0 | 0 |
| Díjak, pótlékok, bírságok | 03 | 4.500 | 4.500 | 4.500 | 4.500 |
| Tárgyi eszközök, immateriális javak, vagyoni értékű jog értékesítése, vagyonhasznosításból származó bevétel | 04 | 0 | 0 | 0 | 0 |
| Részvények, részesedések értékesítése | 05 |  |  |  |  |
| Vállalat értékesítéséből, privatizációból származó bevételek | 06 |  |  |  |  |
| Kezességvállalással kapcsolatos megtérülés | 07 |  |  |  |  |
| **Saját bevételek (01+... +07)** | 08 | **1.198.500** | **1.198.500** | **1.198.500** | **1.198.500** |
| **Saját bevételek (08. sor) 50%-a** | 09 | **599.250** | **599.250** | **599.250** | **599.250** |
| **Előző év(ek)ben keletkezett tárgyévet terhelő fizetési kötelezettség (11+...+17)** | 10 | 0 | 0 | 0 | 0 |
| Felvett, átvállalt hitel és annak tőketartozása | 11 |  |  |  |  |
| Felvett, átvállalt kölcsön és annak tőketartozása | 12 |  |  |  |  |
| Hitelviszonyt megtestesítő értékpapír | 13 |  |  |  |  |
| Adott váltó | 14 |  |  |  |  |
| Pénzügyi lízing | 15 |  |  |  |  |
| Halasztott fizetés | 16 |  |  |  |  |
| Kezességvállalásból eredő fizetési kötelezettség | 17 |  |  |  |  |
| **Tárgyévben keletkezett, illetve keletkező, tárgyévet terhelő fizetési kötelezettség (19+...+25)** | 18 |  |  |  |  |
| Felvett, átvállalt hitel és annak tőketartozása | 19 |  |  |  |  |
| Felvett, átvállalt kölcsön és annak tőketartozása | 20 |  |  |  |  |
| Hitelviszonyt megtestesítő értékpapír | 21 |  |  |  |  |
| Adott váltó | 22 |  |  |  |  |
| Pénzügyi lízing | 23 |  |  |  |  |
| Halasztott fizetés | 24 |  |  |  |  |
| Kezességvállalásból eredő fizetési kötelezettség | 25 |  |  |  |  |
| **Fizetési kötelezettség összesen (10+18)** | 26 |  |  |  |  |
| **Fizetési kötelezettséggel csökkentett saját bevétel (09-26)** | 27 | **599.250** | **599.250** | **599.250** | **599.250** |

2. A Képviselő-testület felkéri a polgármestert, hogy amennyiben változás történik az adósságot keletkeztető ügyletekben erről adjon tájékoztatást a képviselő-testület részére.

***Határidő:*** éves beszámolók

***Felelős:*** Papp Gábor polgármester

**III.**

**Előzetes hatásvizsgálat:**

A jogalkotásról szóló 2010. évi CXXX. törvény 17. §-a alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat2017. évi költségvetésről szóló önkormányzati rendelet megalkotása.

Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. Az előterjesztés szövegében minden esetben be kell mutatni különösen a rendelet társadalmi, gazdasági, költségvetési, környezeti, egészségi, adminisztratív terheket befolyásoló és egyéb hatásait, a rendelet megalkotásának szükségességét, a rendeletalkotás elmaradása esetén annak várható következményeit, valamint a rendelet alkalmazásához szükséges személyi, szervezeti, tárgyi és pénzügyi feltételeket.

**Költségvetési hatása:** A 2017. évi költségvetési rendelet megalkotásához kapcsolódó előzetes hatásvizsgálat során megállapítható, hogy az önkormányzatnak törvényben foglalt kötelezettsége az adott évre költségvetést alkotni az államháztartásról szóló 2011. évi CXCV. törvény 23 -24. §-ban kapott felhatalmazás alapján.

**Rendelet megalkotásának szükségessége**: A rendelet megalkotásának elmaradása esetén a költségvetésben meghatározott feladatok végrehajtása nem lehetséges. Amennyiben a költségvetési rendeletet a jogszabályban foglalt határidőig fogadja el a képviselő testület, úgy az államháztartásról szóló 2011. évi CXCV. törvény 108. §-a alapján az elemi költségvetésről az államháztartás információs rendszere keretében történő adatszolgáltatást sem tudja teljesíteni. Ha a helyi önkormányzat ezt az adatszolgáltatási kötelezettségét határidőig nem teljesíti, a helyi önkormányzatokért felelős miniszter a határidő utolsó napját követő hónaptól az információ szolgáltatásáig a nettó finanszírozás alapján a helyi önkormányzatot megillető összeg folyósítását felfüggeszti.

**A jogszabály alkalmazásához szükséges személyi, szervezeti, tárgyi és pénzügyi feltételek** a költségvetési rendelet esetében több szempontból is nehezen értelmezhetők. A költségvetés meghatározza a költségvetési szervek létszámkeretét, így a személyi erőforrások tekintetében konkrét rendelkezéseket tartalmaz, bizonyos befolyással bír a szervezeti struktúrára, az utóbbiról azonban nem a költségvetési rendelet keretei között dönt az önkormányzat. A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendelet társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében. A rendelkezésre álló előirányzatok befolyásolják a kötelezően ellátandó feladatok minőségét, az önként vállalt feladatok mennyiségét és azok színvonalát. A költségvetés az egyes ágazatok szakmai programjai, részkoncepciói alapján készül, mely elsősorban a kötelező feladatellátásból adódó feladatokat tartalmazza. Az adminisztratív terhek nem változnak.

**Egyeztetési kötelezettség:** Valamennyi költségvetési szerv vezetővel egyeztetésre kerültek az intézmények költségvetései, melyről jegyzőkönyv készült.

A gazdasági kamarákról szóló 1999. évi CXXI. tv. 37. § (4) bekezdése szerint a gazdasági előterjesztéseknek a helyi önkormányzati képviselő testületéhez való benyújtása előtt ki kell kérni a helyi önkormányzat területén működő, érdekelt gazdasági érdek-képviseleti szervezet, valamint a gazdasági kamara véleményét. Fentiek alapján jelen előterjesztés megküldésre került a Zala Megyei Kereskedelmi és Iparkamara és a Zala Megyei Kereskedelmi és Iparkamara Zalaegerszegi Térségi Szervezete részére.

**IV.**

**Bizottsági állásfoglalás**

**V.**

**Mellékletek**

**VI.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás / feladat** | **aláírás** | **megjegyzés** |
| Kondákorné Farkas Erika | Az előterjesztés  készítője |  |  |
| Szintén László | Közgazdasági osztályvezető / pénzügyi ellenőrzés |  |  |
| Dr. Tüske Róbert | Jegyző / törvényességi felülvizsgálat |  |  |
|  |  |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Laczkó Mária | GAMESZ intézmény vezető |  |  |
| Hermann Katalin | Festetics mb. intézményvezető |  |  |
| Varga András | TASZII intézményvezető |  |  |
| Nagy Sándorné | Brunszvik Óvoda vezető |  |  |
| Hubayné Jónyer Szilvia | GAMESZ Gazd-i vezető |  |  |